বিয়ে করায় ছেলেদের পিটুনিতে হাসপাতালে বৃদ্ধ মালেক
প্রথম স্ত্রীর দুই ছেলেকে তিন বিঘা জমি দিয়েছেন আবদুল মালেক (৮৮)। বাকী পাঁচ বিঘা নিজেরই আছে। সন্তানরা খোঁজখবর না নেয়ায় সম্প্রতি তিনি বিয়ে করেছেন।







জমির জন্য প্রথম স্ত্রীর দুই ছেলে ও তাদের স্ত্রীরা চাপ দিচ্ছিলেন। কিন্তু জমি দিতে রাজি হননি। এতে ক্ষিপ্ত হয়ে বুধবার আবদুল মালেককে মুগুর দিয়ে পিটিয়ে আহত করে হাসপাতালে পাঠিয়েছে ছেলে ও তার স্ত্রীরা।




ঘটনাটি ঘটেছে বুধবার সকালে যশোর সদর উপজেলার বাহাদুরপুর গ্রামের স্কুলপাড়ায়। ওই বৃদ্ধকে যশোর জেনারেল হাসপাতালে ভর্তি করা হয়েছে।
আবদুল মালেক বলেন, আমার দুই ছেলে মারুফ ও মনিরুল মুগুর দিয়ে আমার শরীরের বিভিন্ন জায়গায় মেরেছে। তাদের স্ত্রীদের সহযোগিতায় আমাকে মারা হয়। পা ফেটে রক্ত বের হচ্ছে। আমি ওদের নামে মামলা করবো। আট বিঘে জমির মধ্যে তিন বিঘে ওদের দিয়েছি। এখন ওদের আরও জমি দিতে হবে বলে আমাকে মারল।
স্থানীয়রা জানায়, আবদুল মালেক ৮৮ বছর বয়সে আবার বিয়ে করেছেন। এতে তার ছেলেদের সম্মান গেছে। তাছাড়া ছেলেদের নতুন মা জমিসহ সম্পত্তির ভাগীদার হয়েছেন। এসব কারণে বেশ কিছুদিন ধরে বাবার সঙ্গে ছেলেদের বিরোধ চলছিল। এসব নিয়ে একাধিকবার শালিসও হয়েছে। মালেকের আট বিঘে জমি আছে। এর মধ্যে নিজে পাঁচ বিঘা জমি ভোগ করেন। ছেলেদের দিয়েছেন তিন বিঘা, তবে তা মুখে মুখে। ছেলেদের জমি লিখে না দেয়ায় আজকের এই ঘটনা।
যশোর ২৫০ শয্যা জেনারেল  হাসপাতালের জরুরি বিভাগের চিকিৎসক আহম্মেদ তারেক শামস বলেন, আহত মালেকের শরীরে চাপা আঘাত করা হয়েছে। তার পায়ে অনেকটা ক্ষতও আছে। তবে তিনি শংকামুক্ত আছেন।
উপশহর পুলিশ ক্যাম্পের ইনচার্জ এসআই আবদুল লতিফ বলেন, এ রকম ঘটনা আমাদের জানা নেই। অভিযোগ পেলে আইনগত ব্যবস্থা নেব।

প্রথম স্ত্রীর দুই ছেলেকে তিন বিঘা জমি দিয়েছেন আবদুল মালেক (৮৮)। বাকী পাঁচ বিঘা নিজেরই আছে। সন্তানরা খোঁজখবর না নেয়ায় সম্প্রতি তিনি বিয়ে করেছেন।